[{"text_idx": "#000000", "text": "Mae\u2019r Selar yn hynod o drist i glywed am farwolaeth David R. Edwards, oedd yn cael ei adnabod gan lawer hefyd fel Dave Datblygu."}, {"text_idx": "#000001", "text": "Bu farw David yn ei gartref yng Nghaerfyrddin dros y penwythnos, yn 56 oed."}, {"text_idx": "#000002", "text": "Roedd y gw\u0302r o Aberteifi yn un o gerddorion pwysicaf, ac eiconau mwyaf cerddoriaeth Gymraeg."}, {"text_idx": "#000003", "text": "Ffurfiwyd y grw\u0302p Datblygu ganddo ym 1982 gyda\u2019i ffrind ysgol T. Wyn Davies. Ymunodd Pat Morgan ym 1984, a datblygodd y grw\u0302p i fod gyda\u2019r mwyaf arloesol a dylanwadol i ganu yn y Gymraeg."}, {"text_idx": "#000004", "text": "Er gwaethaf heriau iechyd dros y blynyddoedd, bu i Dave a Pat barhau\u2019n weithgar a gwelwyd adfywiad gan Datblygu dros y blynyddoedd diwethaf, gyda\u2019r albwm diweddaraf, Cwm Gwagle, yn ymddangos llynedd."}, {"text_idx": "#000006", "text": "Cyhoeddwyd y newyddion am farwolaeth Dave gan label Datblygu, Recordiau Ankstmusik heno (22 Mehefin) mewn datganiad ar y cyfryngau cymdeithasol."}, {"text_idx": "#000007", "text": "\u201cCydnabyddir David fel un o gewri mawr ein diwylliant cyfoes gyda\u2019i dalent unigol fel bardd a cherddor yn gyfrifol am gynnau\u2019r ta\u0302n sy wedi siapio\u2019r diwylliant cyfoethog rydym yn fwynhau heddiw\u201d meddai\u2019r datganiad gan Anksmusic."}, {"text_idx": "#000008", "text": "\u201cErs dyddiau cynnar y Sin Tanddaearol yn yr wythdegau mae bodolaeth Datblygu wedi gwneud hi\u2019n glir fod mwy i gerddoriaeth o Gymru na fersiynau Cymraeg o syniadau Eingl-Americanaidd. Dyma Fardd a oedd yn erbyn Talwrn y Beirdd ac yn benderfynol o ddod a\u0302\u2019r diwylliant a cherddoriaeth \u2018Sgymraeg\u2019 yn sgrechian i mewn i\u2019r wythdegau a\u2019r oes fodern."}, {"text_idx": "#000009", "text": "\u201cMae\u2019r drioleg o albyms pwysicaf y grw\u0302p \u2013 Wyau(1988), Pyst(1990) a Libertino(1994) \u2013 yn cael eu cydnabod fel pinacl artistig pwysicaf ein diwylliant roc cyfoes. Cyfanwaith a oedd yn gyfrifol am ail ddiffinio perthynas yr iaith Gymraeg gyda diwylliant roc. Llais artistig a lwyddodd i groesi ffiniau a denu cefnogaeth frwd unigolion fel John Peel."}, {"text_idx": "#000010", "text": "\u201cErs diwedd y nawdegau mi oedd David wedi bod yn brwydro gyda phroblemau salwch meddwl a\u0302 oedd yn boenus a hunllefus ar adegau. Braf iawn oedd gweld iechyd David yn gwella a gwych oedd ei weld yn goresgyn ei drafferthion ac yn ail gydio yn ei fywyd yn y ganrif newydd, yn byw yn annibynnol yng Nghaerfyrddin ac yn rhyddhau recordiau unwaith eto fel Datblygu gyda\u2019i gyfaill oes Pat Morgan.\u201d"}, {"text_idx": "#000013", "text": "Yn anffodus doedd dim modd i Pat fod yn Aberystwyth ar benwythnos y gwobrau, ond roedd Dave yn awyddus iawn i fod yno ac roedd yn barod iawn i gael ei holi gan Griff Lynch mewn sgwrs arbennig, a chofiadwy iawn."}, {"text_idx": "#000014", "text": "Ar drothwy sgwrs gyda\u2019r cerddor yn Aberteifi yn 2015, ysgrifennodd Uwch Olygydd Y Selar ddarn blog arbennig ar golwg360 am ddylanwad Dave a Datblygu, a cynhaliwyd po\u0302l piniwn i ddewis 5 ca\u0302n orau\u2019r grw\u0302p."}]